Brown pak EFF in hof ná dreigementeKarima Brown by die hooggeregshof in Johannesburg. Foto: Dimpho Maja/African News Agency (ANA) Die EFF het Maandag aan die hooggeregshof in Johannesburg gesê die veteraanjoernalis Karima Brown het die party buite die aanvaarbare perke van joernalistiek aangeval. “Hierdie is ŉ joernalis wat in werklikheid probeer om die EFF te deregistreer. ŉ Joernalis wat sê die EFF het nie die reg om as ŉ party in Suid-Afrika te staan nie,” het adv. Vuyani Ngalwana gesê. Brown het vroeër die Onafhanklike Verkiesingskommissie (OVK) genader om te versoek dat die verkiesingsliggaam ingryp teen die EFF en sy leier, Julius Malema. Die OVK het Malema en Brown na ŉ gewillige bemiddelingsproses genooi, maar dit was onsuksesvol. Brown het gevolglik die hof genader. Sy versoek dat die hof beslis Malema het die verkiesingskode oortree. Sy versoek ook dat die hof Malema formeel waarsku, hom ŉ boete van R100 000 oplê en hom en die EFF beveel om amptelik om verskoning te vra. Ngalwana het aan die hof gesê die OVK kon geen bewyse vind dat die EFF en Malema die verkiesingskode oortree het nie. “Die applikant [Brown] is nie gelukkig met daardie besluit nie en stuur bloot ŉ opvolgaanval van stapel deur na hierdie hof te kom,” het Ngalwana gesê. “Ons stel dit dat die applikant nie op objektiewe en regverdige wyse opgetree het soos vervat in die perskode nie.” Die stryd tussen Brown en die EFF spruit uit ŉ voorval in Maart toe Malema haar op Twitter daarvan beskuldig het dat sy “spioene” na ŉ veldtogvergadering gestuur het wat die EFF met sy “oudstes” in Ekurhuleni se Wyk 6 gehou het. Brown wou inligting oor die geleentheid na kollegas by eNCA stuur, maar het dit per ongeluk na die EFF se WhatsApp-groep gestuur. Malema het daarop gereageer deur Brown se selfoonnommer te publiseer, wat daartoe gelei het dat EFF-ondersteuners ŉ vlaag van verbale mishandeling, beledigings en dreigemente op haar losgelaat het. Sy is selfs met verkragting en aanvalle gedreig. Brown het in reaksie hierop ŉ saak van intimidasie teen die EFF en sy leiers aanhangig gemaak. Ngalwana het gesê daar is geen rasionele of redelike verbintenis tussen Malema wat Brown se nommer getwiet het en die boodskappe wat sy ontvang het nie. Hy het aangevoer die verband tussen die twee is bloot bespiegeling en word nie deur bewyse ondersteun nie. Malema het Sondag tydens ŉ steunwerwingsgeleentheid van die EFF aan sy ondersteuners gesê hy het nie ŉ probleem met Brown nie en veroordeel diegene wat haar met geweld en verkragting gedreig het. “Terselfdertyd beteken dit nie Karima Brown is nie ŉ ANC-spioen of ANC-agent nie, dit is presies wat sy is,” het Malema gesê. Die saak duur voort.